Yuz terisi turini aniqlaymiz

Yuz terisini parvarish qilishda terining turini bilish muhim ahamiyatga ega. Teri turiga qarab tozalovchi va oziqlantiruvchi vositalar tanlanadi.

Terining turini aniqlashdan oldin yuzni tozalash zarur. Teri bir necha soat davomida kosmetik vositalarsiz dam olganidan keyin uni kunduzgi tabiiy yorug‘likda diqqat bilan kuzatish kerak.
Agar sizning teringizda:
- teri teshikchalari kengroq bo‘lsa;
- teri qalin ko‘rinsa;
- yuvilgandan so‘ng yaltirab qolsa;
- unda toshmalar bo‘lsa, teringiz yog‘li hisoblanadi.
Agar:
- teridagi teshikchalar bilinmasa;
- teringiz yupqa pergament kabi bo‘lsa;
- teringiz yaltiramasa;
- teringiz juda och qizg‘ish rangda bo‘lsa, quruq turiga oid hisoblanadi.
Terining aralash xiliga oidligini quyidagi belgilardan aniqlash mumkin:
- teshikchalarning bilinar-bilinmas bo‘lishi;
- yuzning hamma sohasidagi terilarning bir xil emasligi;
- peshana, burun va iyak sohasi terisining haddan tashqari yaltillashi;
- terining bir tekis qoramtir rangda bo‘lishi.
Ta’sirchan terini quyidagi belgilardan bilish mumkin:
- kosmetik vositalar yoqmasligi;
- yorilgan va qizil tomirlarning ko‘rinib turishi;
- ba’zi mahsulotlarning allergiya chaqirishi.
Normal teri esa bir xil rangda bo‘ladi. Silliq, tarang va toza ko‘rinishga ega bo‘lib, sovunli suv va boshqa kosmetik vositalar ta’siri sezilmaydi.